Tisztelt Szülő!
 A nemzeti köznevelésről szóló 2011. évi CXC. törvény (a továbbiakban: Nkt.) 50. § (7) bekezdése alapján az iskolába a tanköteles tanulókat az első évfolyamra az állami intézményfenntartó központ véleményének kikérésével a kormányhivatal által meghatározott időszakban kell beíratni. 
A beiratkozásra meghatározott időt a helyben szokásos módon közzé kell tenni. Ebből adódóan a tankötelesek első évfolyamra történő beiratkozásával kapcsolatos teendőket az állami intézményfenntartó központ látja el. A beiratkozás időpontja a 2015-2016. tanévre 2015. április 16-17. napja, a helyben meghírdetett általános iskolában.
Az Nkt 50. § (1) bekezdése kimondja: „A tanuló – beleértve a magántanulót is – az iskolával tanulói jogviszonyban áll. A tanulói jogviszony felvétel vagy átvétel útján keletkezik. A felvétel és az átvétel jelentkezés alapján történik. A felvételről vagy átvételről az iskola igazgatója dönt. A tanulói jogviszony a beíratás napján jön létre. A tanuló a tanulói jogviszonyon alapuló jogait az előbbi időponttól kezdve gyakorolhatja. Jogszabály, továbbá az iskola házirendje egyes jogok gyakorlását az első tanév megkezdéséhez kötheti.”
Az általános iskola köteles felvenni, átvenni azt a tanköteles tanulót, aki életvitelszerűen az általános iskola körzetében lakik (a továbbiakban: kötelező felvételt biztosító iskola). Ha a településen több általános iskola működik, az egyes általános iskolai körzetet úgy kell meghatározni, hogy kialakíthatóvá váljon a hátrányos helyzetű gyermekek egyenletes aránya a nevelési-oktatási intézményekben. 
Az Nkt. 51. § (1) bekezdése alapján „Ha az általános iskola a felvételi kötelezettsége teljesítése után további felvételi, átvételi kérelmeket is teljesíteni tud, a további felvételi kérelmek teljesítésénél előnyben kell részesíteni a hátrányos helyzetű gyermekeket, tanulókat. A további felvételi kérelmekről az intézmény pedagógiai programjában foglaltak szerint kell dönteni.”
Az iskolába felvett tanulók osztályba vagy csoportba való beosztásáról – a szakmai munkaközösség, annak hiányában a nevelőtestület véleményének kikérésével – az igazgató dönt.
A kötelező felvétel biztosítása az eddigi gyakorlattól eltérően azokra a gyermekekre vonatkoznak, akik az adott iskola felvételi körzetében életvitelszerűen laknak.
A szülőnek a beiratkozáskor nyilatkozatot kell kitöltenie a lakóhelyről.
Nem magyar állampolgárokra vonatkozó rendelkezések: 

NKt. 92. § (1) A nem magyar állampolgár kiskorú akkor válik óvodai ellátásra jogosulttá, továbbá akkor tanköteles Magyarországon, ha 

a) a menedékjogról szóló törvény rendelkezései szerint a magyar állampolgárokkal azonos jogok illetik meg,( 2007. évi LXXX. törvény a menedékjogról) 
b) a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint a szabad mozgás és tartózkodás jogát Magyarországon gyakorolja, (2007. évi I. törvény a szabad mozgás és tartózkodás jogával rendelkező személyek beutazásáról és tartózkodásáról) 
c) a harmadik országbeli állampolgárok beutazásáról és tartózkodásáról szóló törvény hatálya alá tartozik és bevándorolt vagy letelepedett jogállású, vagy Magyarország területén való tartózkodásra jogosító engedéllyel rendelkezik. (2007. évi II. törvény a harmadik országbeli állampolgárok beutazásáról és tartózkodásáról) 
(2) A feltételek meglétét a tanuló nevelési-oktatási intézménybe történő felvételénél igazolni kell. 
(3) A Magyarországon tartózkodó nem magyar állampolgár mindaddig, ameddig megfelel az (1) bekezdésben meghatározott feltételeknek az óvodai nevelést, a kollégiumi ellátást, a pedagógiai szakszolgálatokat, továbbá – ha a magyar jog szerinti tanköteles kort eléri – az iskolai nevelést-oktatást a tankötelezettség fennállása, továbbá a tankötelezettség ideje alatt megkezdett és a tankötelezettség megszűnése után folytatott tanulmányok alatt a magyar állampolgárokkal azonos feltételekkel veheti igénybe. 

(4) Az (1) bekezdés a) pontjában felsoroltak az elismerés iránti kérelem benyújtásától kezdődően gyakorolhatják a (3) bekezdésben meghatározott jogokat. 

(5) A (3) bekezdésben szabályozott jog az (1) bekezdés b), c) pontjában meghatározottak alapján akkor gyakorolható, ha a szülő három hónapot meghaladó tartózkodásra jogosító engedéllyel rendelkezik. 
(6) Az a nem magyar állampolgár, aki az oktatásért felelős miniszter meghívólevelével rendelkezik, a meghívólevélben meghatározott ellátást a magyar állampolgárokkal azonos feltételek szerint veheti igénybe.
Szülő feladata külföldi tartózkodás esetén:
A tanköteles korba lépő gyerekek vonatkozásában a tankötelezettségüket külföldön teljesítők az illetékes járási hivatalnak kötelesek bejelenti. (Nk.91.§) 
Ha a tanuló tanulói jogviszonyban áll az iskolával, abban az esetben az iskolának kötelező bejelenteni a külföldre távozást, a külföldi tanulmányok alatt a tanuló magyarországi tanulói jogviszonya szünetel. (Nk.91.§ (3))
Fontos, hogy a szülők egyetértve írassák be gyermeküket a választott iskolába. A szülői jog gyakorlásáról Nyilatkozatot kell kitölteni, és aláírva benyújtani az iskolában. 
Tájékoztatom, hogy további Nyilatkozatot kell kitölteni a hit-és erkölcstanoktatás választásról.
A szülők a gyermek beíratásához az alábbi dokumentumokat vigyék magukkal: 
· a gyermek születési anyakönyvi kivonatát, 

· lakcímkártyáját,
· TAJ kártya, 
· anya hivatalos nevét igazoló dokumentum (személyi igazolvány)

· az iskolába lépéshez szükséges fejlettség elérését tanúsító igazolás(ok), amelyek az alábbiak lehetnek: 
· óvodai szakvélemény,

· iskolaérettségi szakértői vélemény, 

· sajátos nevelési igényű gyermekek esetében Szakértői Bizottság szakértői véleménye.

· ha már készült a gyerek részére

· személyi igazolványa 

· adókártyája 

· nyilatkozat a közös szülői felügyeleti jog gyakorlására  

· a leendő tanuló egyéb igazolásai:

· tartós betegséget igazoló orvosi igazolás (ha van)

· határozat a HH, illetve HHH megállapításáról (ha van)

· gyermekvédelmi kedvezményről szóló határozat (ha van)

· igazolás, ha a testvér vagy a szülő tartós beteg, vagy fogyatékkal élő.

· munkáltatói igazolás, ha e szerint választ telephelyet.

Felhívom figyelmét, hogy a tanköteles korú, de további egy évig óvodai nevelésben maradó gyermeket nyilvántartás céljából a szülőnek be kell íratni az általános iskolába. 
Közreműködésüket előre is köszönöm.

Hajdúnánás, 2015. március 16.

